Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 02.07.2020

**Αρ. Πρωτ.:** 878

ΠΡΟΣ: Πρόεδρο και Μέλη Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης της Βουλής

**ΚΟΙΝ: «Πίνακας Αποδεκτών»**

ΘΕΜΑ: «Κατάθεση αιτημάτων και προτάσεων της Ε.Σ.Α.μεΑ. επί του σ/ν: ¨Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις¨**»**

**Κύριε Πρόεδρε, Αγαπητά Μέλη,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- με το παρόν έγγραφό της και με αφορμή το σχέδιο νόμου που έχει κατατεθεί για συζήτηση στη Βουλή με θέμα: ««Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις»» σας καταθέτει τις προτάσεις της.

**Γενικές παρατηρήσεις:**

Η περίοδος της πανδημίας του νέου κορωνοϊού SARS-COV-2 ανέδειξε με τον πιο γλαφυρό τρόπο για ακόμη μία φορά την αδυναμία της Πολιτείας να στηρίξει τους πλέον αδύναμους συνανθρώπους μας, τους πάσχοντες, δηλαδή, από σοβαρές χρόνιες παθήσεις, που είναι ανασφάλιστοι.

Παρόλο που, με το άρθρο 33 του νόμου 4368 (ΦΕΚ 21 Α’/21.2.2016), δόθηκε η δυνατότητα πρόσβασης των ανασφάλιστων συμπολιτών μας στο φαρμακευτικό υλικό, το οποίο δύνανται να προμηθεύονται από τα ιδιωτικά φαρμακεία, δεν υπήρξε ανάλογη πρόβλεψη για το αναλώσιμο ιατροτεχνολογικό υλικό, το οποίο οι ανασφάλιστοι συμπολίτες μας προμηθεύονται μόνο από τα φαρμακεία των Νοσοκομείων, βάσει της παρ. 5 της εγκυκλίου του υπουργείου Υγείας με Aρ. Πρωτ. Α3γ/Γ.Π.οικ.39364/31.5.2016.

Αυτό είχε ως αποτέλεσμα, κατά τη διάρκεια της πανδημίας οι ανασφάλιστοι συμπολίτες μας να αδυνατούν να συνταγογραφήσουν αναλώσιμα, εξαιτίας της απαγόρευσης εισόδου στα νοσοκομεία, θέτοντας σε μεγάλο κίνδυνο την υγεία τους.

Η Ε.Σ.Α.μεΑ. κρίνει απαραίτητο στο εν λόγω σχέδιο νόμου και συγκεκριμένα στο άρθρο 13 «Άυλη λειτουργία συστήματος ηλεκτρονικής συνταγογράφησης φαρμάκων» όπου δρομολογείται η οριστική εφαρμογή της άυλης συνταγογράφησης για το φάρμακο, να ενταχθεί και η κάλυψη των ανασφαλίστων για το αναλώσιμο υγειονομικό υλικό.

Με τον τρόπο αυτό θα αντιμετωπιστεί το μέγιστο αυτό πρόβλημα, της πρόσβασης, δηλαδή, των ανασφαλίστων πολιτών στο αναλώσιμο υγειονομικό και ιατροτεχνολογικό υλικό, με τον καθορισμό οικονομικού κονδυλίου και τη δυνατότητα άυλης συνταγογράφησης των αναλωσίμων των ανασφαλίστων και της χορήγησης αυτού από τα φαρμακεία του ΕΟΠΥΥ και από τους συμβεβλημένους με τον ΕΟΠΥΥ παρόχους, όπως είναι τα ιδιωτικά φαρμακεία και λοιπές συμβεβλημένες εταιρείες, όπως ακριβώς συμβαίνει και με το φάρμακο.

**Ως εκ τούτου, η Ε.Σ.Α.μεΑ. προτείνει στο άρθρο 13 του παρόντος σχεδίου νόμου την προσθήκη της ακόλουθης παραγράφου:**

**Άρθρο 13 «Άυλη λειτουργία συστήματος ηλεκτρονικής συνταγογράφησης φαρμάκων»**

***«Στην περίπτωση συνταγογράφησης αναλώσιμου υγειονομικού και ιατροτεχνολογικού υλικού για τους ανασφάλιστους, πραγματοποιείται μέσω άυλης συνταγογράφησης των ιατρών των δημόσιων δομών ή των συμβεβλημένων με τον ΕΟΠΥΥ ιατρών και προμήθεια αυτού (του αναλώσιμου και του ιατροτεχνολογικού υλικού) μέσω των φαρμακείων του ΕΟΠΥΥ και συμβεβλημένων με τον ΕΟΠΥΥ παρόχων, ήτοι ιδιωτικών φαρμακείων και λοιπών συμβεβλημένων εταιρειών. Η αποζημίωση των συμβεβλημένων παρόχων για την εκτέλεση των ηλεκτρονικών συνταγών του αναλώσιμου υγειονομικού και ιατροτεχνολογικού υλικού στους ανασφάλιστους πραγματοποιείται μέσω σχετικού οικονομικού κονδυλίου του υπουργείου Υγείας.»***

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Υπουργού Επικρατείας, κ. Γ. Γεραπετρίτη

- Γραφείο Υπουργού Υγείας, κ. Β. Κικίλια

- Γραφείο Υφυπουργού Υγείας, κ. Β. Κοντοζαμάνη

- Γραφείο Γενικού Γραμματέα Υπηρεσιών Υγείας, κ. Ι. Κωτσιόπουλο

- Γραφείο Γενικού Γραμματέα Δημόσιας Υγείας Πρόληψης και Εθελοντισμού, κ. Π. Πρεζεράκου

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |